《赠潘邠老秀才》
宋代·释道潜

去年云梦泽南州，为访太史尝淹留。东坡寒碧最佳处，恨不得子同遨游。

今年庐山深且窅，感君忽来慰枯槁。溪月岩云亦有情，昨夜为君颜色好。

飘飘绿发方妙年，图史满腹皆精研。挥毫应敌风雨快，咳唾落纸珠玑圆。

广文英豪仅数千，逸群骥子谁与肩。男儿穷通故有命，劝子未宜嗟蹭蹬。

丈夫盖棺事始定，他日雄飞雕鹗劲。草草论文未有涯，匆匆别我却还家。

秋风更约通玄府，共访仙人卧彩霞。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。